23
Ochtoto vakeriben le Joboskro
1 Akor o Job odphenďa kada:
2 „The adadžives man igen sťažinav a vakerav pro Del.
Stukinav dukhatar, no leskro zoralo vast man furt marel.
3 Oj, te ča džanľomas, kaj les te rodel;
te šaj geľomas dži ke leste khere!
4 Anďomas leske avri miri veca
a phenďomas leske pherdo lava pre miri obrana.
5 Akor man dodžanľomas, so mange odphenďahas,
a achaľiľomas, so mange phenďahas.
6 Či pre mande chučiľahas avri caľa peskra zoraha?
Na! Ov man šunďahas avri.
7 Ode paš leste o čačo manuš šaj dokazinel, hoj hino ňevinno;
a ode uľomas oslobodzimen mire sudcastar pro furt.
8 Te džav pro vichodos, nane ode,
te džav pro zapados, našťi les arakhav;
9 te kerel vareso pro severos, na dikhav les,
te man visarav pro juhos, na dičhol les.
10 Ale ov džanel mire droma, khatar phirav;
te man skušinela avri, dikhela, hoj som žužo sar o somnakaj.
11 Mire pindre phirenas mištes pal leskre stopaja,
ľikeravas man pre leskro drom a na odgeľom.
12 Na omukľom o prikazaňje, so mange phenďa,
o lava andral leskro muj mange važinav buter sar miro chaben*.
13 Ov pes na čerinel – ko les šaj prevakerel?
Se ov kerel oda, so kamel.
14 Doľikerela savoro, so prekal ma naplaňinďa,
a les hin mek pherdo plani manca.
15 Vašoda man darav, sar avava angle leste;
sar pre oda gondoľinav, darav man lestar.
16 O Del slabisarďa miro jilo;
o Nekzoraleder man daraďa avri.
17 Ale kajte som andro kaľipen, na somas čhit;
kajte o kaľipen učharel andre miro muj.“
* 23:12 Abo: o lava andral leskro muj mange ľikerav andre mande