O Žalmos 74
1 O maskil* le Asafoskro.
Devla, soske amen tutar odčhiďal?
Odčhiďal amen pro furt?
Soske labol tiri choľi pro bakrore pal tiri maľa?
2 Leper tuke pre tire manuša, saven čirla dochudňal,
pro manuša, saven cinďal avri sar tiro ďeďictvos,
leper tuke the pro verchos Sion, kaj bešes.
3 Predža tut pal kala rozburimen muri,
so hine čhide tele pro furt;
dikh sar o ňeprijaťeľis zňičinďa savoro andro sveto Chramos!
4 Tire ňeprijaťeľa kerenas vika pre tiro sveto than
a hazdle upre peskre maribnaskre zastavi.
5 Dičholas oda avke,
sar te pes le tovereha čhingerďahas tele o stromi andro veš.
6 Savore kaštune ozdobi zňičinde
le tovereha the le čokanoha.
7 Tiro sveto Chramos labarde avri dži e phuv
a meľarde andre o kher tire naveskro.
8 Phende peske:
„Calkom len zňičinaha!“
Andre phuv labarde avri savore thana,
kaj pes lašarelas le Devles.
9 Imar na dikhas ňisave znameňja le Devlestar,
nane imar ňisave proroka
a ňiko amendar na džanel, dži kana oda ľikerela.
10 Devla, dži kana peske o ňeprijaťeľis kerela tutar pheras?
Dophenela furt tire naveske?
11 Soske amendar zľikeres tiro vast, tiro čačo vast?
Hazde tiro vast a zňičin len!
12 Ale o Del hino miro Kraľis čirlastar;
ov anel o spaseňje pre phuv.
13 Tira zoraha rozďelinďal o moros,
rozmarďal o šere le moroskre obludenge.
14 Phagerďal o šere le Levijatanoske,
diňal, hoj les te chan o džviri pre pušťa.
15 Phundraďal o prameňis the o prudi le paňeskre;
šučarďal avri o paňa, so furt čuľan.
16 Tiro hin o džives, tiri hiňi e rat;
tu thoďal o čhon the o kham pre peskre thana.
17 Ačhaďal savore hraňici pre phuv,
kerďal o ňilaj the o jevend.
18 Leper tuke, RAJEJA, sar tutar o ňeprijaťeľis asal,
sar o diline dikhen tele tiro nav.
19 Ma de o dživipen tira holubicakro le dzive šelmenge!
Šoha ma bister pro dživipen tire čore manušengro!
20 Leper tuke pre tiri zmluva,
bo pre phuv hin pherdo kale thana,
kaj o maribnaskre murša vladňinen.
21 Ma domuk le strapimen manušes te džal het ladžaha!
O čore the o slaba manuša mi lašaren tiro nav!
22 Ušťi upre, Devla, braňin tut!
Leper tuke, sar tutar o dilino asal calo džives!
23 Ma bister pro viskišagos olengro, ko pre tu džan,
pre vika tire ňeprijaťeľengri, so na preačhel.
* O Žalmos 74:1 Oda šaj el: goďaver sikaviben