O Žalmos 8
1 Oleske, ko ľidžal o bašaviben. Pal o gittit*. Le Davidoskro žalmos.
2 RAJEJA, Raja amaro,
savo baro hin tiro nav pal caľi phuv!
Tiri slava hazdňal upral o ňebos.
3 Andral o muja le čhavorengre the le cikne čhavengre
tuke džal e chvala,
bo kerďal, hoj tire ňeprijaťeľa te čhiten
a zaačhaďal savoren, ko pre tute džan.
4 Sar dikhav pre tiro ňebos,
pre buči tire anguštengri,
pro čhonoro the pro čercheňa,
save thoďal pre peskre thana,
5 phučav: „So hin o manuš, hoj pre leste gondoľines?
So hin o čhavo le manušeskro, hoj tut pal leste starines?“
6 Kerďal lestar pro sikra cikneder sar o aňjela†;
diňal les e slava the e pačiv sar e koruna.
7 Ačhaďal les te vladňinel upral tire vastengre buča,
savoro leske thoďal tel o pindre:
8 le bakren, le dobitkos,
the le dzive džviren,
9 le čiriklen andro luftos, le riben andro paňi,
the savoro, so plavinel andro moros.
10 RAJEJA, Raja amaro,
savo slavno baro hin tiro nav pal caľi phuv!
* O Žalmos 8:1 Oda šaj el o lavutariko lav. † O Žalmos 8:6 Abo: cikneder sar o ňeboskre bitosťi