29
Dešto vakeriben le Joboskro
1 O Job mek vakerelas dureder a phenďa kada:
2 „Oj, te mange uľahas avke
sar andre ola čhona varekana,
sar andre ola dživesa, sar man o Del stražinelas;
3 sar upral miro šero švicinelas leskri momeľi
a delas man o švetlos, sar predžavas le kaľipnaha.
4 Andre ola dživesa somas terno the zoralo,
o Del sas miro prijaťeľis a chraňinelas miro kher,
5 o Nekzoraleder mek sas manca
a mire čhave sas pašal mande,
6 lanďuvavas andre šmetanka
a andral miro lisos džalas avri o olejos le prudoha.
7 Sar phiravas andre brana le foroskri maškar o phuredera
a sar mange zabešavas pre miro than,
8 o terne murša man dikhenas a džanas pre sera,
o phure ušťenas upre a ačhenas.
9 O raja preačhenas te vakerel
a chudenas peske o muja.
10 O vladci ačhenas čhit
a e čhib lenge andro muj priľepisaľolas.
11 Oda, ko man šunelas, pal ma mištes vakerelas
a oda, ko man dikhelas, man lašarelas,
12 bo zachraňinavas le čore manušes,
sar peske mangelas e pomoca,
a pomožinavas the la širotake, savake na sas ko te pomožinel.
13 Oda, ko merelas, mange žehňinelas
a la vdovake keravas o radišagos andro jilo.
14 O spravodľišagos pre mande uravas sar o gada;
o čačipnaskro dživipen sas pre ma
sar o plašťos le turbanoha pro šero.
15 Mire jakhenca dikhavas vaš o koro
a mire pindrenca phiravas vaš o bango.
16 Le čorenge somas dad
a pro sudos zaačhavas vaš o cudzincos.
17 O špicovata danda le nalačheske phagavas avri,
andral o danda leske cirdavas avri e korisť.
18 Vašoda mange phenďom:
‚Merava mange khere
a dživava ajci dživesa,
keci hin o zrnka andre poši.
19 Avava sar o stromos, kaskro koreňis hino furt andro paňi
a pre kaskre konara bešel e rosa caľi rat.
20 O manuša man furt lašarena
a miri zor te chudel o lukos man šoha na omukela.‘
21 O manuša man šunenas
a sas čhit, sar užarenas pre miri rada.
22 Sar me dovakeravas, on pes imar na denas anglal;
mire lava pre lende kvapkinenas sar paňi;
23 užarenas pre lende avke sar pro brišind
a phundrade mujenca len pijenas sar o jaruno brišind.
24 Šukares pre lende asavas akor,
sar pes daranas a slabisaľonas;
o švetlos mire mujeskro len delas zor.
25 Me len ľidžavas a ačhiľom lengro vodcaske.
Sas man ajsi pačiv sar le kraľis maškar peskre slugaďa;
sar oda, ko del radišagos olen, ko hine andre žaľa.“