6
Dujto vakeriben le Joboskro
1 Akor o Job odphenďa kada:
2 „Joj, te odvažindehas savori miri žaľa,
te miro cerpišagos thodehas pre vaha,
3 uľahas oda phareder sar savori moroskri poši,
vašoda vakerav sig a na gondoľinav, so phenav.
4 Se hin andre ma o šipi le Nekzoraledereskre,
miro duchos pijel lengro jedos;
avle pre mande o strašna rani le Devleskre.
5 Či jojčinel o dzivo somaris, sar chal e zeleno čar?
Abo o bikos akor, sar chal peskro chaben?
6 A ko rado chal o bilondo chaben?
Avke sar hin o jandruno bjelkos bi e chuť,
ajse hine tire lava, Elifazona.
7 Me man lendar na kamav aňi te chudel,
prekal mande hine sar musardo maro.
8 Te ča uľahas avke, sar mange žadinav,
te ča mange o Del kerďahas oda, so kamav:
9 Te le Devleske uľahas pre dzeka, hoj man te rozpučinel,
te nacirdňahas peskro vast, hoj man te murdarel!
10 Akor uľomas mek sikra poťešimen
a radišagostar podchučiľomas, kajte man hin bari dukh,
bo na zaprinďom o lava le Sveteskre.
11 Nane man imar ajci zor, hoj mek šaj užarav!
Aňi ajci časos, hoj te ľikerav avri!
12 Se nane man baruňi zor
aňi miro ťelos nane zoralo sar brondzos.
13 Me mange imar na birinav te pomožinel
a nane ňiko, ko man šaj zachraňinďahas!
14 Le manušeske, so cerpinel, majinďahas o prijaťeľis te presikavel o kamiben
the akor, sar preačhiľahas te daral le Nekzoralederestar.
15 Ale pre tumende, mire phralale, pes našťi te mukel,
bo san sar o paňale droma, so šučon avri,
so našľon, sar na del o brišind.
16 San sar o paňa zamucimen le ľegoha
the le rozgele jiveha,
17 ale sar hin šukes, šučon avri,
a sar hin baro tačipen, našľon pal peskro than.
18 O karavani oddžan pal peskre droma
a dochuden pes pre pušťa, kaj meren;
19 o karavani andral e Tema roden o paňi
a o manuša andral e Šeba, so phiren dromenca, pačan, hoj les arakhena,
20 ale ena pre ladž, bo pes mukenas pre ola paňa,
doavle ode a ačhile sklamimen.
21 Akana tumen mange san ajse sar ola paňale droma,
dikhen pre miro strašno pharipen a daran tumen.
22 Či me phenďom: ‚De man vareso!‘?
Vaj: ‚Počinen vaš ma tumare barvaľipnastar!‘?
23 Abo: ‚Zachraňinen man le ňeprijaťeľistar
a cinen man avri le nalačhe manušendar?
Na, na phenďom!‘
24 Den man goďi
a sikaven mange, so kerďom namištes,
a avava čhit!
25 Ó, sar dukhal, te vareko phenel o čačipen!
Ale so mange kamen te dokazinel tumare lavenca?
26 Či tumenge gondoľinen, hoj man šaj karhinen,
ale mire lava, o lava le manušeskre bi e naďej, len sar e balvaj?
27 He, tumen čhiďanas losoha mek the vaš e širota
a kšeftinďanas the tumare prijaťeľenca!
28 Ale akana, mangav tumen, dikhen pre ma!
Či tumenge klaminďomas andro jakha?
29 Preačhen! Ma vakeren oda, so nane čačo!
Preačhen, bo džal pal miro spravodľišagos!
30 Či hin pre miri čhib o klamišagos?
Či mire vušta na džanen, so hin lačho a so na?“