32
O spravodľivo kraľišagos
1 O kraľis kraľinela spravodľišagoha;
o vladci vladňinena čačipnaha pro sudos.
2 Sako lendar ela sar e skriša angle balvaj
a sar e streškica andro baro brišind;
ena sar o paňi, so čuľal pre pušťa,
sar o ciňos tel e bari skala andre phuv, kaj hin baro tačipen.
3 O jakha olengre, ko dikhen, na ena zaphandle,
a o kana olengre, ko šunen, šunena mištes.
4 Ola, ko hine siďarde, imar na ena
a chudena te gondoľinel, so keren,
a o šepetľiva imar vakerena žužes.
5 Le dilines imar na vičinena rajikano
a le špekulantos imar na dena pačiv.
6 Se o dilino vakerel o diliňipen
a andro jilo gondoľinel pro nalačho,
hoj te kerel o nalačhipen
a namištes te vakerel pro RAJ;
le bokhales mukel bokhaha
a le smednones na del te pijel.
7 O droma le špekulantoskre hine nalačhe;
gondoľinel avri o nalačhe plani,
hoj te zňičinel le čores le falošne lavenca pro sudos
the akor, sar les hin čačipen.
8 Ale o pačivalo manuš gondoľinel pro pačivale plani
a zorales ačhel paš oda, so hin pačivalo.
Le džuvľenge andro Jeruzalem
9 Džuvľale, so tumen pal ňisoste na starinen,
ušťen a šunen miro vakeriben!
Čhajale, so tumen ňisoha na trapinen,
šunen mire lava!
10 Džuvľale bi o trapišagos,
beršeha the vajkeci dživesenca
izdrana daratar;
bo o hroznos imar na ela
a o uľipen pes imar na skidela upre.
11 Džuvľale bi o starišagos,
daran tumen a izdran!
Čhiven tele o šukar gada
a uren tumen andro gone.
12 Maren tumen andro koľina žaľatar,
bo o uľipnaskre maľi, o viňici
13 the e phuv mire manušengri
zabarona le trňenca the le koľakenca.
Roven vaš o khera, kaj sas pherdo radišagos,
the vaš o foros, kaj sas pherdo dživipen.
14 O palacis ela omuklo,
našľola e vika andro foros,
e stražno veža pro brehos ačhela zamukľi pro furt;
pašinena pes ode o stadi
a ela pro radišagos le dzive somarenge,
15 medik pre amende na ela avričhido o Duchos andral o ňebos.
Akor pes e pušťa čerinela pro ovocno sados
a oda sados pes lela sar veš.
16 Pre odi pušťa ela o čačipnaskro sudos
a andre oda sados o spravodľišagos.
17 A oda spravodľišagos anela o smirom,
vašoda o manuša dživena andro smirom
a šoha pes imar na darana le maribnastar.
18 Mire manuša peske bešena
andro khera, kaj ela o smirom,
dživena peske andro khera, kaj na ela dar,
pro thana, kaj peske odpočovinena bi o starišagos.
19 Kajte o bare krupi zňičindehas o veš
a o foros uľahas calkom zňičimen,
20 tumen avena bachtale,
tumen, ko sadzinen paš dojekh paňi
a muken le volen the le somaren slobodnones te denašel.