12
O Jeremijaš phučel le RAJESTAR
1 „RAJEJA, tu sal furt spravodľivo,
sar man tuha kerav.
No the avke tuha kamav te vakerel pal o čačipen.
Soske le nalačhenge avel avri lengro drom?
Soske peske savore ňeverna dživen andro smirom?
2 Tu len sadzinďal a on mukle o koreňa;
baron peske a anen ovocje.
Tu sal furt pre lengre vušta,
ale dur lengre jilendar.
3 No tu man prindžares, RAJEJA,
dikhes man a skumines, savo man hin jilo ke tute.
Ľidža len sar bakroren te murdarel
a odďelin len pro murdaripen.
4 Mek dži kana ela e phuv šuki
a e čar pre dojekh maľa šučola avri?
Bo o manuša, so dživen pre phuv, hine nalačhe,
o džviri the o čirikle murdaľon,
bo o manuša phenen:
‚O RAJ na dikhel, so keras.‘ “
O RAJ odphenel
5 „Te na birines te denašel le manušenca
a imar sal strapimen,
sar mek birineha te denašel le grajenca?
Te slabisaľos pre rovno phuv,
ta akor so kereha,
sar denašeha prekal o bare kraki le Jordanoskre?
6 Se mek the tire phrala,
e famelija andral tiro kher,
pes tutar visarde
a namištes pre tu vakeren.
Ma pača lenge,
kajte tuha vakerena gulones.“
7 „Omukľom miro kher,
odčhiďom mire manušen.
Le manušen, saven kamav, diňom
andro vasta le ňeprijaťeľenge.
8 Mire manuša chudle pre ma te džal
sar o ľevos andro veš;
hazdle pre mande peskro hangos,
vašoda len našťi avri ačhav.
9 Mire manuša hine sar o flekato čiriklo,
obkľučimen le drave čiriklenca.
Noča džan a skiden savore dzive džviren
a anen len te chal.
10 But cudza pasťjera mange zňičinde e viňica;
phirde mange pal miri phuv.
Miri šukar maľa zňičinde
a kerde latar zamukľi pušťa.
11 Visarde la pre pušťa,
hiňi zamukľi a rovel ke ma;
caľi phuv hiňi zňičimen,
ale ňiko peske oda na lel andro jilo.
12 Pre savore uče brehi pre pušťa
aven o ňičiťeľa,
bo le RAJESKRI šabľa chal savoren
pal jekh agor la phuvakro dži pre aver.
Ňiko na denašela.
13 Mire manuša sadzinenas e pšeňica, ale skidenas o trňi;
trapinenas pes, ale ňič lenge na bariľa.
Ladžana pes vaš peskri žatva,
bo o RAJ peskra bara choľaha savoro zňičinďa.“
14 Kada phenel o RAJ pre savore nalačhe susedi, so pes chudle mira phuvatar, savi diňom mire manušenge, le Izraelitenge: „Cirdava ole nalačhe manušen avri andral lengre phuva a le judske manušen lendar zachraňinava. 15 Ale paľis sar len cirdava avri, pale mange ela vaš lenge pharo a dojekh narodos thovava pale andre peskri phuv. 16 A te sikľona mištes o droma mire manušengre a sikľona te lel vera pre miro nav: ‚Sar dživel o RAJ!‘ avke sar on varekana sikade mire manušen te lel vera pro Baal, akor ena bararde avri maškar mire manuša a dživena peske mištes. 17 Ale te na šunena, cirdava avri ole manušen le koreňenca a zňičinava,“ phenel o RAJ.